A tensión puyó de ran en 1765, quan o Parlamento britanico aprebó un nuevo impuesto en a  dita Lei d'o Timbre.[21] Ista lei se referiba a totz os territorios colonials angleses en America, y asinas por tot o territorio apareixioron organizacions politicas secretas, ditas Fillos d'a Libertat, ta luitar contra l'impuesto y lograr-ne a suya supresión; en octubre de 1765 se reunioron en a ciudat de Nueva York representants de 9 d'as 13 colonias en un Congreso sobre a Lei d'o Timbre, esdevenindo asinas a primera reunión de representants politicos intercolonial, y se i fació un Memorial de Dreitos.[22] Prencipió un boicot a os produtos d'orichen britanico y en 1766 se derogó a Lei d'o Timbre,[22] que esdevenió asinas a primera victoria politica conchunta d'os colons. Sindembargo, en a derogación d'a lei se deciba que o Parlamento britanico teneba plena autoridat ta fer leis que obligasen a las colonias y a o pueblo americán.[22]